Document ID: 32008D0883

ODLOČBA KOMISIJE
z dne 21. novembra 2008
o spremembi Priloge II k Odločbi Sveta 79/542/EGS zaradi vključitve Brazilije na seznam tretjih držav ali delov teh držav, iz katerih je odobren uvoz nekaterih vrst svežega mesa v Skupnost
(notificirano pod dokumentarno številko C(2008) 6977)
(Besedilo velja za EGP)
(2008/883/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 2002/99/ES z dne 16. decembra 2002 o predpisih v zvezi z zdravstvenim varstvom živali, ki urejajo proizvodnjo, predelavo, distribucijo in uvoz proizvodov živalskega izvora, namenjenih prehrani ljudi (1), in zlasti uvodnega stavka člena 8, prvega pododstavka točke (1) člena 8 in točke (4) člena 8 Direktive,
ob upoštevanju naslednjega:
(1)
Odločba Sveta 79/542/EGS z dne 21. decembra 1976 o uvedbi seznama tretjih držav ali delov tretjih držav ter o določitvi pogojev za zdravstveno varstvo živali in javnozdravstveno varstvo za uvoz v Skupnost nekaterih živih živali in njihovega svežega mesa (2) določa sanitarne pogoje za uvoz svežega mesa živali, vključno s konjskim mesom, toda razen mesnih pripravkov, v Skupnost.
(2)
Odločba 79/542/EGS določa, da je uvoz svežega mesa, namenjenega prehrani ljudi, dovoljen le, če tako meso prihaja z ozemlja ali dela ozemlja tretje države, ki je na seznamu v Delu 1 Priloge II k tej Odločbi, in če sveže meso izpolnjuje zahteve iz ustreznega veterinarskega spričevala za navedeno meso v skladu z vzorci iz Dela 2 navedene priloge, ob upoštevanju vsakršnih posebnih pogojev ali dodatnih jamstev, ki se zahtevajo za to meso.
(3)
Zahteve za uvoz mesa iz tretjih držav so zelo odvisne od zdravstvenega stanja živali v tretji državi izvoznici ali regiji. Če v tej regiji slinavke in parkljevke ni ter v njej cepljenje ni bilo opravljeno, je dovoljen uvoz svežega mesa s kostmi, če pa v tej regiji slinavke in parkljevke ni ter je v njej bilo opravljeno cepljenje, pa je dovoljen samo uvoz izkoščenega in zorjenega mesa v Skupnost. Svetovna organizacija za zdravstveno varstvo živali (OIE) določa status slinavke in parkljevke v državah članicah OIE, Komisija pa z inšpekcijskimi pregledi preverja zdravstveno stanje živali v tretjih državah in sposobnost slednjih za izpolnjevanje zahtev Skupnosti.
(4)
OIE je julija 2008 brazilski zvezni državi Mato Grosso do Sul ponovno priznala status države, v kateri ni slinavke in parkljevke in v katerih je bilo opravljeno cepljenje.
(5)
Ker ima zvezna država Mato Grosso do Sul status države, v kateri slinavke in parkljevke ni, in na podlagi rezultatov inšpekcijskih pregledov, ki jih je Komisija opravila v Braziliji, je treba to državo ponovno vključiti na seznam ozemelj, s katerih je dovoljen uvoz svežega izkoščenega in zorjenega govejega mesa v Skupnost pod enotnimi pogoji, ki veljajo za druge brazilske zvezne države, v katerih slinavke in parkljevke ni in v katerih je bilo opravljeno cepljenje ter iz katerih je dovoljen takšen uvoz v Skupnost.
(6)
Nekateri deli brazilskih zveznih držav Mato Grosso do Sul in Minas Gerais sedaj niso vključeni na seznam ozemelj iz Dela 1 Priloge II k Odločbi 79/542/EGS, s katerih je dovoljen uvoz svežega izkoščenega in zorjenega govejega mesa v Skupnost. Vendar OIE celotno ozemlje držav priznava kot ozemlje, na katerem slinavke in parkljevke ni in na katerem je bilo opravljeno cepljenje. Poleg tega rezultati inšpekcijskih pregledov, ki jih je v Braziliji opravila Komisija, dajejo zadostna jamstva glede nadzora nad zdravjem živali, ki se izvaja na celotnem ozemlju zveznih držav Mato Grosso in Minais Gerais, zlasti ob upoštevanju sistema posebej odobrenih gospodarstev. Na podlaga priznanja OIE in navedenih jamstev je ustrezno, da se celotno ozemlje zveznih držav Mato Grosso in Minais Gerais vključi na seznam ozemelj, s katerih je dovoljen uvoz svežega izkoščenega in zorjenega govejega mesa.
(7)
Zvezni državi Mato Grosso do Sul in vsem delom zveznih držav Minais Gerais in Mato Grosso bo dovoljen izvoz svežega izkoščenega in zorjenega govejega mesa pod enotnimi pogoji, ki veljajo za brazilske zvezne države, v katerih slinavke in parkljevke ni in v katerih je bilo opravljeno cepljenje ter iz katerih je dovoljen takšen uvoz v Skupnost.
(8)
Odločbo 79/542/EGS je zato treba ustrezno spremeniti.
(9)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Del 1 Priloge II k Odločbi 79/542/EGS se nadomesti z besedilom iz Priloge k tej odločbi.
Člen 2
Pošiljke svežega izkoščenega in zorjenega govejega mesa živali, zaklanih pred 1. decembrom 2008, z ozemlja z oznako BR-1 iz Odločbe Komisije 2008/642/ES (3) se lahko uvažajo v Skupnost do 14. januarja 2009.
Člen 3
Ta odločba začne veljati 1. decembra 2008.
Člen 4
Ta odločba je naslovljena na države članice.
V Bruslju, 21. novembra 2008

Labels: 3
17
18
6